贈宣城趙太守悅
作者：李白
朝代：唐

paragraphs: 趙得寶符盛，山河功業存。
三千堂上客，出入擁平原。
六國揚清風，英聲何喧喧。
大賢茂遠業，虎竹光南藩。
錯落千丈松，虬龍盤古根。
枝下無俗草，所植唯蘭蓀。
憶在南陽時，始承國士恩。
公爲柱下史，脫繡歸田園。
伊昔簪白筆，幽都逐遊魂。
持斧冠三軍，霜清天北門。
差池宰兩邑，鶚立重飛翻。
焚香入蘭臺，起草多芳言。
夔龍一顧重，矯翼凌翔鵷。
赤縣揚雷聲，彊項聞至尊。
驚飆頹秀木，跡屈道彌敦。
出牧歷三郡，所居猛獸奔。
遷人同衛鶴，謬上懿公軒。
自笑東郭履，側慙狐白溫。
閑吟步竹石，精義忘朝昏。
顦顇成醜士，風雲何足論。
獮猴騎土牛，羸馬夾雙轅。
願借羲皇景，爲人照覆盆。
溟海不振蕩，何由縱鵬鯤。
所期玄津白，倜儻假騰騫。